

 *Гр. Перник, кв. Църква, ул.”Димитър Благоев” 11, e-mail:* *chitaliste\_prosveta@abv.bg*

 **О Т Ч Е Т З А 2020г.**

 **Н А Ч И Т А Л И Щ Н А Т А Д Е Й Н О С Т**

 Народно читалище „Просвета-1909г.” кв.Църква е основано за развиване на публично културна и просветна дейност сред гражданите. Читалището осъществява идеалната си цел за задоволяване духовните потребности на жителите, свързани с : развитие и обогатяване културния живот на населеното място; запазване на традициите, песните, танците и обичаите на българския народ; мисли за здравословното състояние чрез спортните си клубове, всестранно разширява знанията на гражданите и трайното им приобщаване към ценностите на изкуството и културата; възпитава и утвърждава на национално самосъзнание.

 Читалищната сграда се използва само от читалището, за развиване на културно – просветна, спортна и спортно-лечебна дейност. Сградата на НЧ „Просвета- 1909Г.” кв. Църква, гр. Перник е монолитна, на три етажа на площ от 1 165кв.м. открита през 1968г.

 Сградата на читалището през 2020 г. доби нов по- приветлив вид. Външната дограма на сградата бе изцяло подменена благодарение на спонсорството на „Стомана Индъстри” и съдействието на г-н Румен Петров – член на Настоятелството. Със собствени сили и средства санитарните възли на първият етаж са напълно ремонтирани. На вторият етаж реквизитната и канцеларията са напълно обновени с гипсокартон и ламиниран паркет. Направена е музикална школа с пиано, където вече се правят репетиции. Библиотеката, която е третата в града по брой книги е неугледна от паднала мазилка, но е започнат ремонт в част от нея.

 Електрическата инсталация е остаряла и в момента се изгражда нова, за да поеме електрическото натоварване.

 Въпреки епидемиологичните и ремонтни проблеми, читалищната дейност напълно отговаря на целите, за която е създадена. Развива културно-масова дейност, библиотечна дейност, любителско творчество, спортни и лечебни дейности работи съвместно с други неправителствени организации, открива дарования и развива техните таланти във формациите за народни песни и танци и спортни клубове към читалището.

 Библиотеката е основно звено в читалищната дейност с площ от 150 кв.м. Нейният фонд е 20135 библиотечни единици. През изтеклата тежка година много малко читатели са потърсили нейната помощ. Те са използвали 1028 тома литература. Започната е инвентаризация, при която са отчислени 662 тома литература – негодна и остаряла по съдържание.

 Призванието на читалището е да съхрани живото, нематериално културно наследство, като за целта търси съвременни форми и начини за популяризиране чрез песните и танците. Съществена част от дейността на читалищата е грижата за разширяване и  развитие на любителското художествено творчество. Читалището се явява като най-естествения мост между миналото и съвремието и ролята му при създаването, укрепването и възпроизвеждането на традициите и културата по места е незаменима.

 Любителското творчество на читалището през изтеклата година се характеризира с :

* Фолклорен танцов ансамбъл „Български ритми”
* Школа за народни танци при Сдружение „Нартан”
* Фолклорен певчески състав „Граовска китка”
* Певческа фолклорна група „Росна китка”
* Клуб по тенис на маса – деца и възрастни
* Сурвакарска група
* Зумба фитнес
* Лечебна кинезетерапевтична гимнастика

 Любителските състави са взели участие в 13 мероприятия , поради националната епидемиологична обстановка в страната през 2020г.

 През 2020г. бяха проведени пет заседания на Управителния съвет на читалището и две Общогодишни отчетно-изборни събрания: / 28.01.2020г. и 24.06.2020г./

 Читалището работи съвместно и изнася своята дейност с :

 Клубове на пенсионера „Рахила Ангелова” и „Никола Вучков”, Клуб на Хората с увреждания, XVІ ОУ „Св.Св. Кирил и Методий”, Църковно настоятелство, ХІІ ЦДГ „Радост”, ПУ „ Любен Каравелов”, Сдружение „Нартан” и ЕОДент.

 Читалищната деятелност е за хората, живеещи с огъня в сърцето си! Такива са хората, писали и пишат с труда и таланта си историята на този храм на българщината!

**Днес, Народно читалище „Просвета -1909 г." отново е средище на познание и творчество, среща на различни поколения заедно проектиращи едно общо бъдеще.**

 **ИЗГОТВИЛ : ЕМАНУИЛ СОТИРОВ - ПРЕДСЕДАТЕЛ НА НАСТОЯТЕЛСТВОТО**